Jme₁co₂lág₂ jaun₂, ca₂dsi₃lein₃ ja₁tionꞌ₅₄ rɨinꞌ₅₄. Jaun₂ ca₂jɨ́in₂ juɨn₅ dsa₂ siánꞌ₂ tionꞌ₅₄ le₃lágꞌ₃ jaun₂. Tionꞌ₅₄ të₅juáꞌ₅ në́₃, tsɨin₂₃ quianꞌ₅₄ ꞌéi₂.
Jaun₂ dsɨ₂juɨ₅ jme₁ca₂jág₃ dsa₂ ca₂le₃jɨ́in₃ ca₂jɨ́in₂ Jesús, ca₂i₃góꞌ₃ dsɨ́₅ ꞌŋio₅ lɨn₃, jaun₂ i₃léin₂ i₁cuag₃ Diú₄.
Jaun₂ ca₂ŋag₃ Jesús: ―¿ꞌE₂ jág₁ tsɨ₂jɨ́nꞌ₂ ꞌniaꞌ₂ quianꞌ₅₄ dsa₂ në₅?
Jaun₂ ca₂ŋag₃ jan₂ dsa₂ i₂ꞌen₅₄ jë₄ jaun₂: ―Të₅, la₂ jŋiag₅₄ chiꞌ₂ quiáng₃ a₂ꞌein₅₄ jme₂dsí₂ ꞌlɨnꞌ₅₄ i₂tsá₃ cuë₅ jmɨg₄ dsia₃ chiꞌ₂ jág₁.
Chi₂juaꞌ₂ ꞌa₂ guëꞌ₂ jáꞌ₄ jmógꞌ₂, jmo₂₃ tón₂ ꞌuë₃. Qui₂ꞌuë́ꞌ₅ chiꞌ₂ jan₅ mɨ₂ꞌo₅₄, qui₂quɨgꞌ₂ mɨ₂jan₅₄ në́₃. Jmo₂₃ a₂rë₂ꞌuáꞌ₃ rë₂juɨ́₂ quióꞌ₅ në́₃. Jaun₂ jme₁ma₂në₂juɨ́g₂ jniá₂ dsa₂ i₂quiangꞌ₅₄ a₂jme₁dsein₂₃ i₂ꞌlɨnꞌ₅₄, la₁ tsá₃ tióꞌ₅, juáꞌ₂.
Jaun₂ ca₂ŋag₃ Jesús: ―¡ꞌEn₁ jmáꞌ₃ tsá₃ ꞌe₂ ꞌénꞌ₂ ꞌniaꞌ₂ dsa₂ chan₂ jmɨg₄ në₃! ¿Je₂liáꞌ₂ jmɨg₄ jmáꞌ₃ ꞌnióꞌ₅ jmo₅₄ jniá₂ tió₅ dsɨ₃ ŋɨ₅₄ quianꞌ₅₄ ꞌniaꞌ₂? O₂quiain₅ ꞌniaꞌ₂.
Jaun₂ ca₂i₁quian₅₄ dsa₂ chiꞌ₂ ca₂o₃jiog₃ ne₅₄. Jaun₂ dsɨ₂juɨ₅ jme₁ca₂jág₃ i₂ꞌlɨnꞌ₅₄ ca₂jɨ́in₂ Jesús, ca₂jmo₃ táng₃ i₃ꞌɨ́n₃ i₂bëꞌ₅₄ qui₂ca₂ba₂ca₂lɨ́inꞌ₂ ꞌuë₃, ꞌuë́ꞌ₅ jan₅ mɨ₂ꞌo₅₄.
Jaun₂ ca₂ŋɨ́iꞌ₃ jmei₂ chiꞌ₂: ―¿Jma₂je₂liáꞌ₂ jmɨg₄ jénꞌ₅ le₂në₅? Jaun₂ ca₂ŋag₃: ―Liaꞌ₂ conꞌ₂ bɨnꞌ₅₄ bá₄ i₂në₅.
ꞌLióng₂ ráun₂ ma₂jmo₃ a₂ꞌnio₃ ꞌí₂ néꞌ₃ si₂, ꞌnio₃ ꞌí₂ néꞌ₃ jmɨ́g₃ në́₃, a₂jmógꞌ₂ i₂ꞌlɨnꞌ₅₄ a₂ꞌnio₃ jŋagꞌ₃. La₁ në₁juaꞌ₂ cha₂ a₂lé₂ le₃jmóꞌ₂, dsia₄ ŋéi₂ ꞌauꞌ₂ jniaꞌ₅₄.
Jaun₂ ca₂juáꞌ₂ Jesús: ―¿ꞌA₂ bá₄ liaꞌ₂ jaun₂ “chi₂juaꞌ₂ cha₂ a₂lé₂?” Lé₂ bá₄, quióꞌ₅ ca₂le₃jɨ́n₃ i₂ꞌén₂.
Dsɨ₂juɨ₅ le₂jaun₂ ca₂ŋag₃ jmei₂ i₂bëꞌ₅₄ ca₂juáꞌ₂ tiá₂: ―¡ꞌÉn₂ bá₄ jniá₂! ¡Jme₁ꞌo₁ jaun₂ le₃ꞌéng₂ guë́₄!
Jme₁ca₂jág₃ Jesús caun₂ qui₂ca₂ŋɨꞌ₂ juɨn₅ lɨn₃ guë́₄ dsa₂, jaun₂ guë́₄ ca₂jéin₂ i₂ꞌlɨnꞌ₅₄, ca₂juáꞌ₂: ―Jú₅ ja₁në₅, ꞌne₂ jme₂dsí₂ i₂jmoꞌ₂ con₄ güɨn₄ chiꞌ₂. Ca₂liaꞌ₂ o₁lɨ́gꞌ₂ jmɨg₄ tsá₃ ma₃ꞌúꞌ₄ ja₁në₅, ia₁ jniá₂ juáꞌ₅.
Jaun₂ jme₁ca₂o₃ꞌɨ́n₃ i₂ꞌlɨnꞌ₅₄, ca₂jmo₃ guë́₄ cónꞌ₂ ca₂guióꞌ₃ chiꞌ₂ ꞌéi₂, ca₂i₃ꞌɨ́in₃, ca₂ba₂ca₂lɨ́inꞌ₂ ꞌuë₃, ca₂quiog₂ tsá₃ líꞌ₄. “Ca₂join₃ bá₄”, ca₂juáꞌ₂ meiꞌ₂ tsá₃ ca₂le₃jɨ́n₃ dsa₂ i₂ca₂jág₂.
Jaun₂ ca₂ꞌɨ́n₃ Jesús mɨ₂gu₂, ca₂chóꞌ₂, jaun₂ ca₂nau₂ chiꞌ₂.
Jaun₂ jme₁ma₂ꞌí₅ Jesús caun₂ dsi₂néi₂, ja₁jaun₂ ca₂ŋag₃ chiꞌ₂ dsɨ₂guia₃-tɨ́n₂ conꞌ₂ guioin₅₄: ―¿ꞌE₂ ꞌuɨg₅₄ tsá₃ ca₂tián₃ jniaꞌ₅₄ a₂dsén₄ i₂ꞌlɨnꞌ₅₄?
Jaun₂ ca₂ŋag₃ Jesús: ―Jme₂dsí₂ ꞌlɨnꞌ₅₄ i₂le₂në₅ lé₂ le₃ꞌuɨ́in₃ jmáꞌ₃ liaꞌ₂ quianꞌ₅₄ a₂chi₂lénꞌ₂ dsa₂ Diú₄.